Datasets:

R5dwMg

/

zh-wiki-yue-long

like 1

維基百科嘅普及令到好多人接觸新知識都係透過維基白科，所以寫得好嘅文可以視為一種教育工具，甚至係一種會對社會有廣泛、良好同持久嘅影響嘅 ｢科學傳意｣，但係反過來講，有人就認為正係因為佢有爾種影響，但係維基百科同 Google、Apple 同 Amazon Alexa 等等已經過分緊密結合，結果造成咗互聯網嘅資訊壟斷，但係因為維基百科啲文又好多都唔係真係寫得深入或者特別好，造成社會上知識膚淺化、快餐化，更加間接造成真係由專家寫嘅小規模專門網站消失。

維基百科採用嘅wiki軟件版本係由Clifford Adams編寫嘅UseModWiki。2002年1月，維基百科開始喺PHP wiki軟件上運行，並使用MySQL數據庫。Magnus Manske重特別為維基百科專門寫咗好多功能。

狼啲毛喺色水上相當多變，可以係近乎純白，但又可以係金、灰、啡、或者黑都有，而通常住嘅緯度愈高，啲狼嘅毛色就愈多變。狼嘅毛色冇乜大嘅性別差異，啲狼乸嘅毛有陣時會紅少少，但總體上兩性嘅毛好少可有明顯睇得到嘅差別。

相比之下，暖啲嘅地區嘅狼因為唔需要咁勁嘅禦寒能力，所以啲毛會薄啲散啲。狼嘅下層絨毛同護毛多數都係喺春天到嘅時候甩落嚟，到咗秋天先至生返出嚟，值得一提嘅係，啲出緊奶嘅狼乸會保留冬天毛保留得零舍耐，不過佢哋𢆡頭嗰帶嘅毛都仲會係噉咦甩啲落嚟。

狼有食同類嘅行為。狼通常都偏向食第啲動物，但係喺嚴酷嘅冬天當中，狼有陣時焗住要走去食同類嘅肉－研究報告指喺呢啲情況下，狼群會集體噉攻擊同殺死受咗傷或者體弱嘅狼，而且仲會食因為凍死咗或者餓死咗嘅同伴嘅屍體。

狼最主要嘅覓食方式係打獵，而且相當擅長做呢樣嘢。狼可以單獨打獵又得，成群噉打獵都得，就算係一隻獨行嘅狼，都有能力殺死駝鹿等嘅大型獵物，而且有研究指單獨或者成雙成對打獵嘅狼打獵嘅成功率可能仲高過成大群噉打獵嘅狼。

狼具有社會性，基本嘅社會單位係一公一乸嘅狼掕住佢哋嘅未成年仔女。一個典型嘅狼群會有一家狼，包括 5 至 11 隻狼，當中兩隻成年，三至六隻有返咁上下大但未成年，再加埋一至三隻幼狼，而有陣時會有兩至三個噉嘅狼家庭組合埋一齊成一個狼群，而有記錄指有狼群可以大到有成 42 隻狼咁多，呢種唔同狼家族合作一齊行動嘅情況喺大型有蹄類動物多咗嗰時最常見。

狼乸通常喺冬天後半橛嗰時開始進入兩個禮拜嘅發情期，準備繁殖。喺呢個時候，年紀大嘅仔女會行開先，然後兩歲大嗰啲會行開，最後啲幼狼都會暫時離開，俾兩夫妻交配。個狼群打後會聚返埋一齊，但仲會避開兩夫妻一陣。

竇周圍會有些少空曠地方，等啲幼狼可以喺度唞同玩。喺野外，啱用嚟做竇嘅地方唔多，所以狼竇通常會由一個家庭嘅狼共享。大肚嘅狼乸會留喺地盤中心嗰頭嘅竇，避免地盤邊界位比較常會發生、唔同狼群相遇同打交嘅情況。

啱啱出世嘅狼仔係又盲又聾嘅，啲毛呈灰啡色而且又短又軟，多數重大約 300 至 500 克，到咗 9 至 12 日大嗰時先會開眼。直至啲幼狼曉自己離竇為止，佢哋阿媽會一路留喺個竇嗰度，照顧佢哋同餵奶俾佢哋食，而佢哋阿爸就會獨力孭起打獵嘅職責。

Canis lupus 呢個學名係由瑞典植物學家同動物學家林奈喺 1758 年佢出版《自然系統》嗰時改嘅。當時林奈主要係研究歐亞狼，及後嘅動物學家有幫手進一步研究狼嘅次品種，最後喺 2005 年整合咗有關 38 個次品種嘅知識，並將狗列埋做狼嘅次品種。

狼適應能力高，可以喺多種環境當中生存，所以喺全北界廣泛地區都有狼分佈。現代嘅狼研究表示，狼有多個次品種，而呢啲次品種之間嘅差異係源於環境上嘅差異嘅－唔同地區嘅環境都唔同，例如係溫度會影響啲狼嘅毛皮要有幾厚、有嘅植物會決定啲狼要點匿埋、同有乜獵物會影響啲狼要有乜牙嚟有效噉咬肉等等。

北美嘅狼成六個生態型。呢六個生態型分別係西森林、北森林、極北、高極北、巴芬同卑詩。喺 2016 年做嘅研究發現，降水同每日平均溫度間距係最能夠影響狼生態型形成嘅因素，而狼生態型嘅遺傳特性反映狼偏好留喺佢出世嘅地形嗰度。

狼喺好耐之前經已存在喺地球上。目前最早嘅狼化石發現於曾經係加拿大白令陸橋東部嘅阿拉斯加費爾班克斯嗰度。呢嚿化石最高估計有成 1,000,000 年咁古老。10 幾萬年前嘅狼經已有相當嘅多樣性，啲牙硬淨過現代嘅灰狼，塊面前方嘅吻突比較短，而某啲肌肉比較發達。

研究相信，當時嘅狼有噉嘅形態係因為當時嘅動物好大隻，搞到狼需要適應以食屍體同骨為主。當時嘅狼似乎比較多有牙爆裂嘅情況，噉可能係因為佢哋食屍體多或者因為要同第啲食肉動物競爭而焗住要食嘢食得快，而且嗰陣時嘅狼似乎亦都好興咬動物嘅骨。

狼嘅保育係由廿世紀中開始嘅。喺廿世紀中之前，人類喺科技上嘅進步令到佢哋橫掃成個地球，狼唔夠人類打，喺唔少地方都絕咗種。及後，生態保育專家等人員嘅努力令到狼嘅犬口下降喺 1970 年代停止，而喺法律保護、土地運用嘅改變、同人口由鄉下移去城市等嘅因素影響之下，狼仲成功噉重新進入一啲佢哋之前絕跡嘅地區，雖然喺唔少地區，人同狼爭獵物、人為咗自身安全獵狼、同生境嘅分裂等因素依然令狼受到威脅。

狼喺北美嘅極北之地好強。喺加拿大，狼喺佢 80% 嘅原生地當中都仲有活動，所以加拿大可以話係狼呢個物種嘅要塞，有大約 50,000 至 60,000 隻狼。喺加拿大，第一民族嘅人可以自由噉獵狼，但第啲人就要攞牌先可以噉做，而每年加拿大可以有成 4,000 隻狼俾人類獵殺。

喺美國本土，狼一路去到 1973 年都俾人列為瀕危物種而受到保護。喺嗰時，美國本土嘅狼形勢惡劣到淨係喺明尼蘇達州嗰度有幾百隻同喺密歇根州嘅盧華爾島嗰度有。喺法律保護下，明尼蘇達州嘅狼去到 2000 年代中經已恢復到有 3,000 隻，而且仲成功返咗去威斯康辛州同密芝根上半島呢兩個佢哋之前生存過嘅地方。

到咗 1970 年代尾，加拿大西南部嘅狼越過加拿大同美國嗰條邊界，到咗美國西北嘅蒙大拿州，以及於 1986 年喺蒙大拿州嘅冰川國家公園起咗個竇。1995 年，美國聯邦政府開始將狼重新引入去黃石國家公園以及愛達荷州中部。

自從 1970 年代尾開始，美國同墨西哥就有協力幫手做狼嘅保育。佢哋首先做嘅嘢係捉嗮墨西哥野外嘅狼先，以防佢哋滅絕，而喺 1977 年至 1980 年，墨西哥當局捉咗 5 隻野狼，並且用佢哋開始搞個配種計劃。

由呢個計劃生出嚟嘅狼由 1998 年開始，就有俾官方放生去美國西南嘅亞利桑拿州同新墨西哥州野外，等狼呢個物種喺嗰啲地區重新發展。直至 2017 年，墨西哥嘅狼配種計劃產生咗 143 隻喺野外生存嘅狼同 240 隻俾人養住搞配種嘅狼。

遠古時期好多歐洲以至近東嘅文學作品都有狼嘅形象出現，而且多數都唔將狼視為好嘢。伊索有喺佢嘅幾個寓言當中將狼描繪成破壞同危險嘅象徵，觸及當時以牧羊為生計－所以唔多鍾意狼－嘅古希臘人嘅神經，例如佢個出名作品《狼嚟喇》就用咗狼嚟做大奸角，亦都令到嗌狼到咗廿一世紀喺西人之間成為「講大話」嘅同義詞，而且伊索嘅另外幾個作品都有以「牧羊人同狗一齊合作對抗狼」做主題。

北美洲，全名北阿美利加洲，簡稱北美，係地球響西半球同北半球嘅一大洲。北邊係北冰洋，東邊係大西洋，南邊係加勒比海，而西邊係太平洋。而南美洲就響正佢東南面，佢個面積有24 480 000平方千米，佔地球表面面積4.

犬科動物包括狗、狼、豺、狐狸等。犬科動物係地球上比較成功嘅一種食肉哺乳動物。犬科家族包括依家總共34種嘅狼、胡狼、狐狸同屋企養嘅狗。佢哋全部都係食肉動物，進化到好跑得嘅手腳令佢哋特別適合狩獵嘅生活。犬科動物通常春秋兩季都會發情，原則上一年可交配兩次，若果懷孕成功，噉一年就只可以交配一次。

耳，又叫耳仔，係動物聽嘢嘅器官，哺乳動物亦都會用佢嚟幫助平衡。平時啲人會淨係叫眼見部份做耳，即係耳殼、耳珠同耳窿。作為科學同醫學用語，會用耳嚟講成個器官，包括頭殼入面見唔到嘅部份，而見到嘅剖份就叫外耳。

人嘅耳殼雖然仲有幾條肌肉連住，但係已經退化到唔係太識郁，唔似好多其他哺乳類動物咁可以轉方向嚟接收唔同地方傳過嚟嘅聲音。雖然人耳唔係太識郁，但係耳殼本身嘅形狀都可以幫手分辨聲音來自咩方向，呢個係耳殼嘅另一個作用。

內耳係耳仔最入面嘅部份，位於顳骨入面一個叫做骨迷宮嘅複雜結構之內，就好似喺骨頭入面左穿右插嘅通道。中間一個比較大嘅空間叫前庭，有兩個凹位分別叫做橢圓囊同埋球囊。前庭連住三條半規管同埋耳蝸。半規管咁叫係因為佢形狀係半個圈，佢負責感知唔同平面上嘅轉動。

耳蝸由三條長管形、充滿液體嘅通道組成，分別係前庭管、蝸管/中管同鼓管。前庭管底就係卵圓窗，接收嚟自中耳鐙骨嘅震動，最頂嗰度接住鼓管，個接口叫蝸孔。鼓管由蝸孔兜返轉頭，底部就係圓窗，接返去鼓室去釋放返嚟自卵圓窗嘅壓力。

喺空氣傳播嘅聲音其實係氣壓嘅波動。當佢經耳道傳到耳膜，耳道同鼓室之間嘅氣壓差就會震動耳膜。跟住中耳嘅聽小骨將耳膜嘅震動傳送到耳蝸嘅卵圓窗。耳蝸入面有可以感應震動嘅毛細胞。呢啲毛細胞嘅頂端有幾排叫頂絲或者靜纖毛嘅細胞器，上面有一啲靠拉力嚟打開嘅離子通道。

當排頂絲受到震動，呢啲離子通道就會打開，刺激到毛細胞。毛細胞跟住就會放穀氨酸去刺激連住佢地嘅神經細胞，佢哋就會射脈衝經第八神經將聽覺訊息傳到個腦度。哺乳類嘅毛細胞分兩種，外毛細胞負責增強聲波，內毛細胞先係真正用嚟感知震動嘅感知細胞。

人類同其他哺乳類耳蝸入面嘅底膜，近耳蝸底嘅部份比較窄同硬，而近耳蝸頂嘅就比較闊同軟。呢種特殊嘅構造令到佢可以差唔多全靠力學原理做到頻譜分析，即係話佢可以將唔同頻率嘅訊號分開。唔同頻率嘅聲波喺唔同位置會有唔同嘅震幅，高音喺比較硬嘅底部震幅大啲，低音就係頂部震幅大啲。

靜態平衡主要靠橢圓囊同埋球囊呢兩個耳石器官。呢兩個器官係一層包含住好多毛細胞嘅上皮組織，上面鋪住一層啫喱狀物質。毛細胞頂上面一條條嘅頂絲就伸入去呢層啫喱度。層啫喱入面又有一嚿嚿碳酸鈣結晶，叫做耳石。當頂絲俾嘢郁到，毛細胞受到刺激，連住毛細胞嘅神經細胞就會射神經脈衝到腦部。

耳聾嘅成因有好多種，例如耳仔受傷、某啲先天嘅病、隨住年紀老化、又或者生理因素。如果成因係外耳或者中耳受傷又或者塞咗，令到聲波傳唔到入內耳，呢啲統稱做傳導性聽障。如果成因係內耳毛細胞、神經細胞、聽覺神經又或者腦部有問題，就會叫做感覺同神經性耳聾。

傳導性聽障可以係因為耳窿被耳屎塞咗、耳膜穿咗、又或者中耳發炎令到鼓室充水。又可能係聽小骨嘅問題，例如有啲人天生無聽小骨又或者因為某啲原因三塊聽小骨生埋一齊黐住咗。咁嘅情況醫生可能會放人造嘅聽小骨嚟取代原本運作唔到嘅。

除此之外，耳聾機同人工耳蝸亦都係幫到聾人嘅工具。耳聾機嘅作用係將聲音放大，令到佢哋比較容易感知到，當然前提係用者起碼重有少少聽覺。人工耳蝸就係將一啲電極用手衠植入耳蝸入面，跳過毛細胞直接刺激聽覺神經細胞。

耳鳴可以分為「他覺性」同「自覺性」兩類。他覺性係指真係有聲由耳仔入面發出嚟，其他人可以聽得到。呢啲聲通常會有一定嘅頻率跟住脈搏跳動。「自覺性」係指耳鳴嘅聲淨係得患者聽得到，其他人或者儀器都聽唔到同度唔到。

通常呢類耳鳴聽落會似電視發出嘅高音雜聲，又有患者會聽到沙沙聲或者轟轟聲。 耳鳴嘅聲又可以聽落嚟自其中一隻耳仔，或者同時嚟自兩隻耳仔，甚至兩隻耳仔分別聽到唔同嘅聲。耳鳴聲可以好細聲，又可以好大聲，患者可以因為耳鳴而導致集中唔到精神、憂鬱同焦慮等等。

啲人講嘅耳水，即係內耳裏面嘅液體。其中內耳入面嘅平衝器官充滿住稱為內淋巴嘅液體。透過感應佢嘅流動，就可以知道個頭或者身體有無轉動，幫手平衡身體。有時當平衡器官出現問題，令到人覺得天旋地轉，會俗稱耳水唔平衝。

千克係國際標準裏面，唯一一項有前綴嘅基本單位，取代咗原本克嘅地位。由1983至2019年之間，千克係唯一仍然用實物，而唔係用物理性質，做標準嘅國際標準單位。2019年SI基礎單位重新定義，改用普朗克常數、光速、同銫133原子輻射周期嚟定義千克，令千克嘅定義唔再取決於人造實物。

物種，或者種，日常語境入面又有叫做品種，係生物分類法最基本嘅一級，喺屬嘅下面。種係較為籠統嘅概念。一般嚟講，同一個物種嘅個體嘅生物之間喺外表、解剖結構、生理同遺傳上相似，但同其他第啲物種嘅個體唔同。有啲種嘅下面可能重會有亞種。

一個物種就係一個聚群－同一個物種嘅個體彼此之間差異細到能夠配種，但是但搵其中一隻，嗰隻同聚群外嘅個體之間嘅差異大到唔能夠配種，呢個諗法就係所謂嘅生物物種概念。靠住呢個基本諗法，再加埋物種之間嘅遺傳差異同化石等嘅資訊，生物分類學家能夠將生物分類。

另一方面，同域性物種形成係指有個新物種去到某一個環境，同一個固有物種喺同一個地區度住，但因為繁殖或者溝通等嘅行為差異而同唔到對方配種，最後兩者分化到變做兩個唔同嘅物種，例如係印尼就有一種蝙蝠因為佢哋之間把聲有差異，而且佢哋係靠認對方把聲嚟搵伴侶嘅，搞到佢哋產生咗幾個把聲唔同嘅族群。

如此類推，個族群慢慢噉變吓變吓，可能去到第 500 代，佢哋先會同第 1 代差異大到冇能力配種，之但係喺呢個情況嗰度，第 250 代同第 1 代有能力配種，而第 250 代又有能力同第 500 代配種。

智能，粵文又叫智力，係心靈科學上嘅一個重要概念。個概念查實有啲含糊－包括諗嘢、對邏輯嘅運用、理解、自我意識、理性、計劃、創意同埋解難等嘅認知功能，都俾人認定係量度智能嘅重要指標，而最籠統噉講，智能可以定義做「一個個體感知同推斷資訊、將呢啲資訊儲起同化為知識、並且用知識適應環境」嘅能力。

歐洲人好耐之前已經有喺度諗「智能」呢個概念。古希臘哲學家有提到智性呢個概念，指人類心靈裏面幫人分別真偽嗰一部份，例如阿里士多德就有詳細噉講佢心目中嘅人類心靈嘅構造，仲提議話智性係有別於感官、想像同埋理性嘅。

古羅馬嘅人喺文化同思想上多方面都跟從古希臘，而現代英文當中嘅 intelligence 一字就係嚟自拉丁文嘅字 intelligentia 同 intellēctus 嘅－呢兩隻字嚟自拉丁文動詞 intelligere，即係了解或者感知噉解。

喺中世紀，intellectus 成為咗歐洲學者常用嘅一隻拉丁文字，主要用嚟指理解，而且佢哋翻譯啲用希臘文寫嘅書嗰陣會將 nous 譯做 intellectus，用嚟思考有關人類靈魂嘅不死性或者智慧等嘅相關問題。

喺打後 18 世紀嘅啟蒙時期，歐洲嘅思想家開始反對基督教會嗰種諗嘢方式，並且開始用英文等平民化嘅語言嚟寫書，開始喺嚴肅嘅哲學著作當中用平民化嘅字眼，並且放棄 intellectus 呢啲教會用嘅字。於是喺用英文寫嘅哲學當中，intelligence 呢隻相關嘅字都少咗人用。

通常班心理學家跟手仲會做吓進一步嘅統計分析，例如搜集數據，睇吓個測試上嘅分數係咪能夠預測一啲已知同智能有關嘅變數。最後佢哋會得出一個能夠一定程度上量度一般智能因素嘅測試，其他研究者可以攞個測試嚟做第啲研究。

智商研究當中一個相當有爭議性嘅問題係「智商係咪天生？」。有唔少人主張智能係可以後天提升嘅。不過事實係研究顯示，一個大人嘅 IQ 有幾高喺好大程度上係由遺傳因素話事嘅－成年智商嘅遺傳度超過 60%，呢個結果表示，嘗試提高細路嘅智商的確有可能成功，但提高智商嘅措施好多時到咗成年嗰陣就會失效－一個本來智商平均、但因為呢啲提高智商嘅措施而提高咗智商嘅細路，大過咗之後多數會變返一般智商嘅大人。

佢哋會用好多方法要啲受試動物解決一啲難題，例如要佢哋按某啲特定步驟撳掣嚟攞嘢食，亦都有研究動物用數字甚至語言諗嘢嘅能力。呢啲研究面對嘅挑戰包括咗要點樣作出一個喺唔同物種上都通用嘅智能定義，又要將用嚟量度動物智能嘅架生操作化，確保佢哋做到準確嘅量度等等。

相關嘅研究顯示，喺靈長目當中，一般智能因素能夠解釋個體喺認知能力上嘅差異嘅 47% ，而喺老鼠當中，呢個數值就去到成 55 到 60% 咁高，呢啲數值同喺人類當中搵到嘅好接近。上述證據顯示，雖然例如創新、觀察學習、思考同解難等係相當唔同嘅認知作業，但佢哋都會俾同一個隱藏嘅因素支配住－就算喺非人類動物當中都係一樣。

不過要留意嘅係，研究發現咗有一啲物種嘅智能比較分塊化，噉講嘅意思係話，呢啲物種嘅個體喺唔同認知作業上嘅表現嘅統計相關弱，技術性啲噉講即係「一般智能因素解釋得到嘅差異」比較細，而呢點表示佢哋嘅認知系統冇咁似人噉，由一個統一嘅認知能力控制。

植物就噉睇好似連郁都唔識郁，而且連神經系統都冇，不過有科學家發現，植物曉感應自己四圍嘅環境，喺自己嘅內部組成一啲有關「個世界係點嘅樣嘅」模型，並且按照呢啲資訊調較自己嘅生理狀態同表現型，等自己喺生存同繁殖上更加成功。

舉個例說明，有研究指，有好多植物都曉得喺向橫生根撞到障礙物嗰陣，將條根改為向上生，而且仲會定時定候耷返條根落嚟睇吓過咗嚿障礙物未。按照正話提到嗰啲定義，喺廣義上，植物嘅呢啲能力經已可以算係智能嘅一種型式。

有股反對意見就指出，評定一個系統係咪有智能嘅其中一個重要準則係，嗰個系統要有能力創造同運用記憶，並且按照喺經驗當中學到嘅嘢改變自己行為。呢個定義包含咗人類、大多數嘅非人類動物以及係用咗機械學習技術令佢哋曉學習嘅人工智能，但唔包含喺多種植物當中觀察到嗰啲高度自動化嘅感官同反應。

不過後嚟嘅研究顯示，植物當中有一啲物種的確識得分辨正面同負面嘅經驗，而且呢啲物種嘅植物個體仲曉按照過往嘅經驗嚟改變對外界刺激嘅反應，有啲甚至仲識得同同類溝通，等同類知道自己嘅位置等嘅資訊。家吓有好多科學家都認同植物係具有智能嘅。

人工智能係電腦科學同心靈科學嘅一個交叉領域，專門研究點樣用電腦編程嘅方法令到一部有運算能力嘅機械做出好似有智能噉嘅行為。研究人工智能嘅科學家嘅目的係要整出一啲特別嘅系統，呢啲系統有目的、曉理解自己周圍環境，並且曉運用呢啲知識去令達到目的嘅機率有咁大得咁大。

兔仔冇汗腺，所以唔會流汗，耳仔可以散熱，兔仔嘅排尿機制屬於濃縮性，對水分嘅需求比其他動物少，有啲兔仔只要靠青草上嘅露水就得，或者從蔬菜攝取足夠水分，故此好少睇到兔仔喺河邊飲水。兔仔飲太多水個肚會唔舒服。

老虎，又或者叫虎，係體形最大嘅貓科動物，亦係亞洲最具代表性嘅猛獸。喺亞洲多國嘅文化中，老虎係美、勇、力量嘅象徵，人怕虎兇猛，又希望有虎咁強壯，好多時征服佢證明自己嘅力量。老虎同人嘅關係好密切，人類活動打散晒同縮細咗老虎嘅棲息地，咁人同老虎衝突機會多好多，用加上老虎有利用價值，老虎就俾人大肆捕殺，而家呢個物種嘅生存已經極之危。

歷史上老虎廣泛分布喺亞洲，東去到遠東地區同朝鮮半島，西去到裏海沿岸以同土耳其東部，北去到西伯利亞，南去到東南亞，從印度尼西亞伸到印度次大陸。喺擴散過程中，老虎穿唔過阿拉伯沙漠入非洲，亦爬唔過高加索山進入歐洲。

老虎係由古食肉動物進化而嚟。大型食肉類喺700萬年前嘅新生代第三紀上新世出現並逐漸發展。古食肉類中嘅貓形類進化出多個分支，其中一種係古貓類，古貓類又再分化為恐貓、真劍齒虎類同真貓，經過第四紀冰川期，最後只有真貓類存活落嚟，分化成貓族同埋豹族兩個分支。

老虎係一種食肉動物，一般每隻老虎都有自己嘅地盤，除咗交配時期外，從來唔同其他老虎交往，老虎乸會獨自生同餵老虎仔，平均每胎生 2.46 隻，喺野外，初生老虎仔嘅死亡率係 3 到 4 成。喺老虎仔大個之後，老虎乸會將地盤留畀佢，再自己去搵地盤。

老虎主要食鹿、野豬等食草動物，一定要有足夠嘅獵食地盤維生。虎一般採取潛伏襲擊嘅獵食方式，響獵物後方攻擊，喺食物嚴重短缺時，亦會攻擊人畜。印度農民喺頭蓋後戴假面具以免俾老虎襲擊，因為佢哋以為老虎決唔會響正面攻擊獵物，但係呢個方唔一定有效，老虎可能會因識穿殺人。

1758年，瑞典自然學家林奈將老虎定名為「Felis tigris」，模式產地為孟加拉，之後新嘅老虎亞種陸續被發現。直到1929年雷吉納德·波考克將學名改做「Panthera tigris tigris」。

老虎係多形種，1968年 Vladimir Mazák 認為老虎可分為 8 個亞種，其中 3 個已經絕種。目前普遍認為老虎可分為 9 個亞種，其中 3 個經已絕種，主要係人類捕獵以及人類活動令到佢哋冇棲身之所。

華南虎生活喺中國，從山東半島到岭南嘅廣大地區，由於中國人口稠密，華南虎同人接觸比較多，中國史上描寫人虎鬥爭嘅故事所指嘅都係講華南虎，華南虎體形較細。最後一隻被確認嘅野生華南虎係喺1994年射殺嘅一隻，之後就再冇確實證據證明野生種群嘅存在。

1990年代以來江西、湖南、福建同貴州都有華南虎蹤跡嘅報導，但大多缺乏科學目擊證據，有關專家估計野生種群數量得 30－50 隻。分布喺中國各地動物園中飼養嘅華南虎，大約有 60 隻，都係繁衍自 50 年代捉倒嗰 6 隻華南虎，佢哋嘅基因組合嘅變化唔足以維持呢個亞種，普遍相信呢個亞種最終會絕跡。

孟加拉虎係目前數量最多嘅一種老虎，生活喺印度森林裏面，可能剩返2400幾隻，當年係英國殖民者最鍾意嘅捕獵對象，好似英國嘅蒙巴特勳爵一世人就先後殺咗 180 幾隻老虎。目前印度政府喺國際組織嘅協助下，保護老虎同埋佢嘅棲息地嘅工作。

老虎喺生態系統中位於食物鏈頂端，係保育種嘅龍頭物種。老虎面臨嘅威脅主要嚟自人類活動令佢哋嘅棲息地縮細、分散，重有偷獵。喺有老虎分布嘅國家，殺老虎攞皮毛、虎骨、器官已經有悠久嘅傳統，獵殺這種大型貓科動物成為力量同勇氣嘅象徵。

19世紀後，老虎喺亞洲嘅分布範圍同數量顯著減少。20世紀初全世界嘅野生老虎約有 10 萬隻，而目前淨番幾千隻。先後有 3 亞種嘅老虎喺1980年代前絕晒種，另外 5 個亞種嘅分布已經縮到極度之細，分布區嚴重分散，種群數量下降，處於瀕危狀態。

從1960年代起，開始同虎同埋其他亞洲野生動物做咗一系列研究，亦都出咗唔少有關嘅通俗讀物，令到虎嘅危機得到國際社會嘅關注，亦因而多咗地方保護老虎。1960年以前，虎嘅狀況都係靠獵人同埋業餘博物學家傳聞得知，1963年到1965年佐治夏勒對野生孟加拉虎做咗第一次生態學研究。

1969年國際自然保護聯盟號召全世界保護老虎，1972年世界自然基金會「老虎項目」開始實施，呢次係針對印度次大陸、東南亞同埋印度尼西亞老虎嘅長期保護計劃。1970年代以後好多有老虎分布嘅國家都立咗更加嚴格嘅野生動物保護法，劃咗更多保護區，並且禁止獵殺老虎。

關於虎骨貿易，韓國有最完整嘅紀綠，1975年到1992年之間，韓國入咗 6 噸以上嘅虎骨，相當於 500 到 1000 隻老虎嘅骨頭。1985年開始，台灣最先禁老虎骨入口，中國大陸要去到1993年先禁，而韓國同台灣1994年就宣布禁虎骨貿易，同埋唔畀用虎骨同佢其他器官。

老虎響中國同亞洲文化都睇成係又靚又猛嘅象徵。早響 5000 年前印度古文明裏面就發現圓章刻咗隻虎。印度教裏面有一個騎虎女神杜伽，呢個女神嘅象響印度周圍都見到，多出現響火車兩邊。韓國野生虎雖然已經絕晒種，但係韓國人仍然叫韓國做「青龍白虎之邦」，響1988年漢城奧運會、2002年FIFA世界盃上面，老虎就用嚟做吉祥物。

中國醫籍話熊膽汁係勁揪藥材，令到渠價錢好貴，現代有商人用殘忍方法採集，盡量攞多啲。「活熊取膽汁」喺大陸大行其道，有大把亞洲黑熊被農夫長期殘忍虐待，年年月月攞條喉㧻穿生勾勾嘅熊嘅皮肉內臟，直入膽囊吸膽汁，又唔會畀渠埋口。

福建歸真堂做呢行賺到大錢，兼喺中共官府支持下上市，引來好多非議。中共政府大力推薦，話可能醫到武漢肺炎嘅痰熱清注射液，當中就用到用以上方法攞主要原料造成嘅熊膽粉。呢行被多國動物保護組織大力譴責，話好唔人道，整到啲熊好痛好惨，又污染環境。

《格林童話》係史上其中一個最出名嘅童話系列。喺 1812 年，德意志學者兼作家格林兄弟出版《格林童話》，用意係想周圍搜集德意志地區嘅民間故仔，保育德意志人嘅文化遺產。呢個故事集以德文區嘅民間故仔為主，不過亦都收錄咗一啲德文區以外嘅歐洲地區嘅故事。

喺廿世紀尾至廿一世紀初嗰陣，都有一啲虛構故仔開始用返原版童話故事嗰啲「唔啱細路睇」嘅內容，例子可以睇吓 2014 年奇幻片《魔法黑森林》噉，套戲用童話故事做主題，講到灰姑娘嘅繼姐為咗著得落隻鞋而斬腳趾削腳踭。

《格林童話》係現代童話嘅起始。喺 1812 年，德意志學者兼作家格林兄弟出版咗《格林童話》，周圍搜集德意志地區嘅民間故仔，保育德意志人嘅文化遺產。呢個故事集以德文區嘅民間故仔為主，不過亦都收錄咗一啲德文區以外嘅歐洲地區嘅故事。

科技，又有叫技術，係人對工具同機械嘅運用，去生產貨同服務。研究技術過程入面，會諗辦法發明同運用唔同架生、機器、技巧、組織、程序去達致目的。工藝會不斷累積智識而進步，解決更複雜嘅問題。會有新物料、新資訊，衍生出技能、知識、程序、藍圖、計劃、圖表、模型、方程、表格、工程設計、規格定義、手冊、指引等等。

物理學係研究宇宙嘅基本定律嘅一門科學領域，包括咗力學、電磁學同熱力學等嘅子領域。物理學嘅知識對現代工程學嚟講不可或缺，工程師要用物理學知識嚟預計一個設計會令系統出現點樣嘅行為，而呢啲知識形成咗所謂嘅工程物理學。

呢個故仔嘅各個元素都令讀者觀眾諗起「人同機械之間條界線係乜？」、「一個個體要點先算係有心靈？」等嘅問題，而呢啲都正正係喺人工智能哲學同心靈哲學等領域上廣受關注嘅問題。呢點反映咗個作者真係想引起對科學相關議題嘅反思。

多數人得咗癲狗病，係畀染病嘅狗咬親所致，所以稱做「癲狗病」。但實際唔止人同狗，大部分哺乳動物都會感染呢種病，譬喻靈長目、食肉目、翼手目動物。癲狗病嘅傳染，主要透過接觸感染，常見就係畀染病嘅動物咬親、搲親而中招，乃至畀呢啲動物舔啖，身上嘅傷口、黏膜掂到佢哋嘅口水，跟住領嘢。

癲狗病係自古時就有記錄嘅病之一，離而家三千年前就有記錄。呢種病致死率好高，一旦發作幾乎百分百會死，會令腦部神經發炎，病情惡化就會痙攣、癱瘓，最後器官衰竭而死，同艾滋一齊係致死率最高嘅疾病。因爲有驚水等特徵，所以又叫恐水病，除咗水，聲同風亦會刺激到患者嘅感覺器官，引發痙攣。

研究動物嘅歷史可以追溯到遠古時代。雖然「動物學」呢個詞係近幾個世紀至出現，但遠古人類為咗生活嘅種種需要，早已留意同佢哋息息相關嘅飛禽走獸。公元前4世紀，亞里士多德嘅著作《動物志》已描述有關動物嘅知識。

對人嚟講，蜜蜂呢種昆蟲好有價值。响經濟上，啲工蜂喺採蜜嗰陣時會為啲果樹傳播花粉，係好多種農作物傳花粉嘅重要媒介，而且蜜糖又可以用嚟整好多種嘢食。因為蜜蜂咁有用，歐亞大陸嘅人不嬲都有養開蜜蜂，而喺大航海時代，英國人同西班牙人仲由亞洲同歐洲將蜜蜂帶咗去本嚟冇乜蜜蜂嘅美洲嗰度，令到蜜蜂去勻全世界。

蜜蜂主要嘅天敵包括咗胡蜂、蠄蟝、某啲品種嘅飛蛾同埋各種會食蟲嘅動植物，瓦蟎亦都會危害蜜蜂。除咗噉之外，有多種大型嘅動物，例如係熊同埋人類，都會為咗食蜜糖而走去搞蜜蜂嘅竇，蜜蜂竇受大型動物破壞可以造成蜂后死亡－而蜂后死亡會對一個蜂羣造成毀滅性嘅打擊。

蜜蜂會用針自衛。當一隻蜜蜂想攻擊敵人嗰陣，佢會將佢支針拮落個敵人身上，支針帶有一啲毒液－蜂毒。支針好多時喺拮完個敵人之後，就會由隻蜜蜂嘅身體嗰度甩出嚟，但就算係噉，因為支針有佢自己嘅神經節等嘅結構，所以仲可以繼續插喺個敵人身上同埋向佢注射毒液，毒液會令個敵人有痛嘅感覺。

除咗噉之外，當一隻蜜蜂感覺到有危險嗰陣，佢會釋放一種費洛蒙，呢種費洛蒙會刺激佢四圍嘅同伴，令到佢哋一齊進入攻擊狀態。分泌呢種費洛蒙嘅腺同隻蜜蜂支針有關係－插咗入敵人體內支針會繼續係噉釋放嗰種費洛蒙，令到其他蜜蜂跟住一齊攻擊個敵人。

蜜蜂同其他多數嘅蜂唔同嘅係，佢哋啲工蜂嘅針上面有啲好似倒勾噉嘅刺喺度。如果隻蜜蜂拮嘅敵人係一啲皮膚有返咁上下厚嘅動物－例如係人類－啲刺通常會令到支針由隻蜜蜂個腹嗰度甩出嚟，而隻冇咗支針嘅蜜蜂會喺幾分鐘之內死亡。

蜜蜂舞係蜜蜂嘅獨特語言。當一隻蜜蜂去完搵食返到個竇度嗰陣，佢會以某啲特定嘅方向、角度、同姿勢嚟喺啲同伴面前飛嚟飛去，好似跳舞噉。佢哋跳呢啲舞嗰陣飛嘅方向同角度等資訊係一種語言－佢哋靠噉嚟話俾同伴知佢去搵食嗰陣見到嘅物件－好似係花同水源噉－係喺邊個方向同埋離個竇有幾遠。

喺呢個過程入面，蜜蜂用咗一啲抽象嘅方法嚟向同伴傳達資訊，用唔同嘅角度同軌跡代表唔同嘅意思，就好似人類講嘢嗰陣用唔同嘅聲嚟代表唔同意思噉－廣義上，蜜蜂舞經已可以算得上係一種語言。呢種身體語言會隨品種而有異－唔同品種嘅蜜蜂可能會用同一個角度或者姿勢嚟代表唔同嘅嘢，就好似人類當中講唔同語言嘅族群有陣時會用同樣嘅聲嚟代表唔同嘅嘢噉，例如 bong1 呢個音喺閩南話一般對應王呢隻漢字，但喺廣東話聽落就似個幫字多啲。

蜜蜂公即係公嘅蜜蜂。佢哋主要係為咗繁殖而生嘅，唔會參與搵食，亦都唔使點樣幫手保護個竇－所以條尾度冇針。佢哋會有大嘅眼，等佢哋可以喺空中進行嘅交配當中睇到個蜂后嘅位置。平均嚟講，喺冬天以外嘅時間，一個蜜蜂竇會有 500 到 1,500 隻蜜蜂公。

蜜蜂公多數都淨係得嗰一組－即係三條－染色體，佢哋通常係由啲冇受精嘅卵嗰度生出嚟嘅，而呢啲冇受精嘅卵可能係個蜂后特登唔受精或者係由冇受精嘅工蜂生嘅。有陣時，會有啲受咗精嘅卵會生蜜蜂公出嚟，但呢樣嘢要喺定性別嘅同位基因咁啱同款嘅情況下先至會發生。

工蜂係蜜蜂乸嘅一種，有兩組染色體－呢點同蜂后一樣。一個蜜蜂竇每一刻可以有成 60,000 隻工蜂咁多。當蜂后選擇性噉用自己儲起咗嘅精子嚟將啲卵受精嗰陣，工蜂就會出世。工蜂多數都會喺出世 21 日之內發育成熟，並且得一個月命左右。

交配咗之後，一隻完全成熟嘅蜂后每日有得生到成 2,000 粒卵咁多。為咗等自己可以專心產卵，隻蜂后會釋放一啲特殊嘅費洛蒙，指揮同控制佢啲女－工蜂－做嘢。一般嚟講，一隻蜂后可以有成幾年命，係三種蜜蜂當中最長命嘅。

所以交配得多對蜂后嚟講係一把雙面刃。上述所講嘅呢個假說會預測，蜂后交配嘅次數會同工蜂維安嘅需求成正比－隻蜂后交配愈多，啲工蜂想作反嘅機會就愈高，噉隻蜂后就愈需要拉攏啲同佢啲仔親嘅工蜂做維安。呢個預測喺多份研究當中被證實咗。

喺罕有嘅情況之下，有啲工蜂會成為所謂嘅冇皇管工蜂，佢哋會變得更加擅長產卵，生得比較多，而且仲可能成功噉令佢嗰啲仔混入去個蜜蜂竇嘅蜜蜂公羣入面，即係話佢能夠將自己嘅下一代－而唔係成個蜂羣嘅下一代－傳承落去。

一個蜜蜂竇有能力過冬－有別於好多「夏天變成蟲、交配、產卵，跟住冬天死」嘅昆蟲。喺寒冷嘅氣候入面，蜜蜂喺溫度跌到落攝氏 10 度以下嗰陣，就唔會再飛嚟飛去，改為喺竇嘅中心地帶聚埋一齊，形成所謂嘅冬天聚集。